Erna Kaaber: veitingamaður á Icelandic Fish & Chips

„Við opnuðum veitingastaðinn í desember 2006 með það í huga að bjóða Íslendingum sem og erlendum ferðamönnum upp á ferskan fisk daglega, lífrænt ræktað meðlæti og heildarhugsun í næringarfræðilegri útfærslu matarins. Þannig völdum við að hafa skyr í sósunum, nota spelt og bygg í deigið og nota aldrei hvítan sykur, hvítt hveiti eða aukaefni í matargerðina. Repjuolía er notuð til steikingar og frönskurnar okkar eru ofnbakaðar í ólífuolíu. Allur maturinn er unninn hér í eldhúsinu okkar. Ekkert er keypt fyrirfram matreitt. Við erum svo heilög í þessari framsetningu að við útbúum jafnvel gosdrykkina sjálf úr ávöxtum og agave nectar til að losna við sykur og aspartam,“ segir Erna Kaaber, sem sagði skilið við fjölmiðla fyrir rúmum tveimur árum og hóf rekstur Icelandic Fish & Chips við Tryggvagötu.

„Ég hef frá upphafi sinnt öllum þeim störfum sem til falla, hvort sem það er uppvask eða skúringar, hönnun uppskrifta, matargerð eða markaðsmál. Málningarvinnu, fyrirlestrar og ferðaþjónusturáðgjöf hef ég einnig gripið í sem og samningu viðskiptaáætlana, eldamennsku og framreiðslu. Einhvers staðar er víst skrifað að sá sem stýrir fyrirtæki þurfi að kunna skil á öllum stigum þess og störfum. Það datt kannski úr tísku í hinu svokallaða góðæri. Ætli það breytist nú ekki eitthvað á komandi árum.

Þessa dagana erum við að skoða það að opna veitingastaði annars staðar í heiminum. Við vorum spenntust fyrir breska markaðnum þar sem þetta er jú þeirra þjóðarréttur, þó matreiðslan sé kannski ekki alveg sú sama. Við hrunið í haust breyttust allar forsendur og í framhaldinu settum við áhersluna á Bandaríkin. Þar erum við að skoða svæði sem virðast vera í uppbyggingu þrátt fyrir ástandið.

Við vonumst einnig til þess að fleiri ferðamenn skili sér hingað vegna gengisins. Okkur finnst eins og það séu fleiri ferðamenn hér heldur en á sama tíma í fyrra og vonandi verður sumarið gott. Það hefur verið afar vel um okkur fjallað í erlendum miðlum, sér í lagi í Bretlandi og það er nú ekki slæmt að fá hól úr þeirri áttinni.“

Erna á þrjú börn: „Það elsta fermist í vor og yngri börnin tvö eru bæði farin að reima skóna sína en við þann áfanga breytist ansi margt. Ég fæ mikla hjálp með börnin frá foreldrum mínum. Eftir því sem börnin eldast eykst skutlið, alls kyns æfingar og áhugamál sem þarf að sinna og þá er afar nauðsynlegt að eiga góða að enda ekki alltaf hægt að komast úr vinnu þrátt fyrir að ég sé minn eigin húsbóndi. Stelpurnar æfa listdans á skautum og ég hef mjög gaman af því að skauta með þeim. Einkasonurinn er svo í fótbolta en þar er ég ekki liðtæk. Okkur þykir hins vegar öllum gott að fara í laugarnar og það gerum við reglulega saman. Annars finnst okkur allra skemmtilegast að lesa. Saman eða sitt í hvoru lagi. Náttborðin okkar eru alltaf full af bókum og sumir fjölskyldumeðlimir fara helst ekki úr húsi án þess að hafa eina bók meðferðis.”

Nafn: Erna Guðrún Kaaber.

Fæðingarstaður: Reykjavík, 23. maí 1973.

Foreldrar: Sverrir Örn Kaaber og Svanhildur Guðmundsdóttir.

Börn: Emilía Sara 13 ára, Hrafnar 8 ára og Margrét Klara 7 ára.

Menntun: Stjórnmálafræði og fjölmiðlafræði.

Texti: Hilmar Karlsson. Mynd: Geir Ólafsson.